ରୁଟ ବଦଳାଇ ଗୋଚାଲାଣ\nବାରିପଦା ଅଫିସ/ବଡସାହି(ସ୍ବ.ପ୍ର.),୨।୧- ମୟୂରଭଞ୍ଜ ଜିଲା ବଡସାହି ଥାନା ଅଧୀନ ଭଣ୍ଡାରିକୁଳା ଗଁାର ତୋତ୍ତା ମାର୍ଣ୍ଡି ନାମକ ବ୍ୟକ୍ତିଙ୍କ ଗୁହାଳରୁ ସୋମବାର ରାତିରେ ଚୋରି ହୋଇଥିବା ୨ ବଳଦକୁ ବିଳମ୍ବିତ ରାତିରେ ବାରିପଦା ଟାଉନଥାନା ଅଧୀନ ମୁର୍ଗାବାଡି ଅଞ୍ଚଳରୁ ଉଦ୍ଧାର କରାଯାଇଛି। କେତେକ ଦୁର୍ବୃତ୍ତ ଗୋରୁ ଚୋରି କରି ପଶ୍ଚିମବଙ୍ଗରେ ବିକ୍ରି କରିବାକୁ ନେଉଥିବା ଖବର ପାଇ ତୋତ୍ତା ସେମାନଙ୍କ ପିଛା କରିଥିଲେ।\nରୁଟ ବଦଳାଇ ଗୋଚାଲାଣ\t January 2nd, 23:26 PM January 2nd, 23:26 PM\nବାରିପଦା ଅଫିସ/ବଡସାହି(ସ୍ବ.ପ୍ର.),୨।୧- ମୟୂରଭଞ୍ଜ ଜିଲା ବଡସାହି ଥାନା ଅଧୀନ ଭଣ୍ଡାରିକୁଳା ଗଁାର ତୋତ୍ତା ମାର୍ଣ୍ଡି ନାମକ ବ୍ୟକ୍ତିଙ୍କ ଗୁହାଳରୁ ସୋମବାର ରାତିରେ ଚୋରି ହୋଇଥିବା ୨ ବଳଦକୁ ବିଳମ୍ବିତ ରାତିରେ ବାରିପଦା ଟାଉନଥାନା ଅଧୀନ ମୁର୍ଗାବାଡି ଅଞ୍ଚଳରୁ ଉଦ୍ଧାର କରାଯାଇଛି। କେତେକ ଦୁର୍ବୃତ୍ତ ଗୋରୁ ଚୋରି କରି ପଶ୍ଚିମବଙ୍ଗରେ ବିକ୍ରି କରିବାକୁ ନେଉଥିବା ଖବର ପାଇ ତୋତ୍ତା ସେମାନଙ୍କ ପିଛା କରିଥିଲେ। ସ୍ଥାନୀୟ ଲୋକଙ୍କ ସହାୟତାରେ ମୁର୍ଗାବାଡି ଅଞ୍ଚଳରୁ ସମ୍ପୃକ୍ତ ୩ ଜଣଙ୍କୁ କାବୁ କରିଥିଲେ। ପରେ ପିସିଆର ଭ୍ୟାନ ପହଞ୍ଚତ୍ ଗାଡି,ଗୋରୁ ଏବଂ ଏଥିରେ ସମ୍ପୃକ୍ତ ୩ଜଣଙ୍କୁ ଟାଉନଥାନାକୁ ଆଣିଥିଲା। ସେମାନେ ହେଲେ ବେତନଟୀ ଶୁକୁଲାହାର ଅଞ୍ଚଳର ଗାଡି ଡ୍ରାଇଭର ଶିବ ବିନ୍ଧାଣୀ ,ଇନ୍ଦ୍ରନଗର ଅଞ୍ଚଳର ରତିକାନ୍ତ ପରିଡା ଏବଂ ଅମରବଳବନ୍ତ ରାୟ । ତେବେ ବଡସାହି ପୋଲିସ ବାରିପଦା ଟାଉନ ଥାନାରେ ପହଞ୍ଚି ସେମାନଙ୍କୁ ଗିରଫ କରିଛି। ଏନେଇ ବଡ଼ସାହି ଥାନାରେ ଏକ ମାମଲା (ନଂ ୧/୧୮) ରୁଜୁ ହୋଇଛି। ନିୟମିତ ଭାବେ ଏପରି ଘଟଣା ଘଟୁଥିବା ବେଳେ ପୋଲିସ କିଛି ଦୃଢ କାର୍ଯ୍ୟାନୁଷ୍ଠାନ ଗ୍ରହଣ ନ କରିବା ସମସ୍ତଙ୍କୁ ଆଶ୍ଚର୍ଯ୍ୟ କରିଛି। ଜିଲା ତଥା ଜିଲା ବାହାରୁ ନିୟମିତ ଭାବେ ଗୋରୁ ଚାଲାଣ ହେଉଥିବା ବେଳେ ପୋଲିସ ସବୁ ଜାଣି ଚୁପ ରହୁଛି। ବିଶ୍ୱସ୍ତ ସୂତ୍ରରୁ ମିଳିଥିବା ସୂଚନା ମୁତାବକ ପୂର୍ବରୁ ଭଦ୍ରକ ଜିଲାରୁ ବାଲେଶ୍ୱର ଦେଇ ପଶ୍ଚିମବଙ୍ଗର ଠେଙ୍କା ନାମକ ଏକ ଗୋରୁ ହାଟକୁ ନିୟମିତ ଭାବେ ଗୋରୁ ଚାଲାଣ ହେଉଥିଲା। ହେଲେ ଏହି ରାସ୍ତାରେ ଗୋସୁରକ୍ଷା ବାହିନୀ କର୍ମୀମାନେ ଗୋଚାଲାଣ ଗାଡିକୁ ଅଟକାଇ ପୋଲିସ ହେପାଜତରେ ଦେଉଥିବାରୁ ବେପାରୀମାନେ ସେମାନଙ୍କ ରାସ୍ତା ବଦଳେଇ ଦେଇଛନ୍ତି। ଏବେ ସେମାନେ ମୟୂରଭଞ୍ଜ ଜିଲା ଦେଇ ନିୟମିତ ଭାବେ ଗୋଚାଲାଣ କରୁଛନ୍ତି। ସେମାନେ ଭଦ୍ରକରୁ ନହରପାଟଣା ଛକ ଦେଇ ୧୮ ନଂ ଜାତୀୟ ରାଜପଥରେ ବୈଶିଙ୍ଗା ଥାନା, ବେତନଟି ଥାନା, ବାରିପଦା ଟାଉନ ଥାନା ଓ ଝାରପୋଖରିଆ ଥାନା ଦେଇ ଝାରପୋଖରିଆରୁ ୪୦ କିମି ଦୁର ଠେଙ୍କା ଗୋରୁ ହାଟକୁ ଯାଉଛନ୍ତି। ସପ୍ତାହର ସୋମବାର, ବୁଧବାର ଓ ଶୁକ୍ରବାର ରାତିରେ ୫୦ ରୁ ଊର୍ଦ୍ଧ୍ୱ ବଡ ବଡ କଣ୍ଟେନର ଓ ଟ୍ରକରେ ଗୋରୁ ଚାଲାଣ କରାଯାଉଛି। ଗତ ୨୦୧୬ ମସିହାରେ ଝାରପୋଖରିଆ ଥାନାରେ ପ୍ରାୟ ୩୦ରୁ ଊର୍ଦ୍ଧ୍ୱ କଣ୍ଟେନର ଓ ଟ୍ରକରୁ ଗୋରୁ ଜବତ ହେବା ଏହା ପ୍ରମାଣିତ କରୁଛି। ସେହିପରି ୨୦୧୬ରେ ବାରିପଦା ଟାଉନ ଥାନାର ଜଣେ ପୋଲିସ ଅଧିକାରୀ ଗୋରୁ ଗାଡିରୁ ଚାନ୍ଦା ନେଉଥିବା ଘଟଣା ପ୍ରମାଣିତ ହେବା ଫଳରେ ତାଙ୍କୁ ଅନ୍ୟତ୍ର ବଦଳି କରାଯାଇଥିଲା। ଏହାବ୍ୟତୀତ ଝାରପୋଖରିଆ ଥାନାର ଜଣେ ପୋଲିସ ଅଧିକାରୀ ଜବତ ହୋଇଥିବା ଗୋରୁ ଚାଲାଣ ଗାଡିକୁ ଛାଡିବା ପାଇଁ ଲାଞ୍ଚ ନେବାବେଳେ ଭିଜିଲାନ୍ସ ଦ୍ୱାରା ଗିରଫ ହୋଇଥିଲେ। ଅନ୍ୟପକ୍ଷରେ ବହୁ ଥାନା ଦେଇ ବେଆଇନ ଗୋରୁ ଗାଡି ପାର ହୋଇ ଝାରପୋଖରିଆ ଥାନାରେ ଧରାପଡିବା ପୋଲିସର ସମ୍ପୃକ୍ତିକୁ ପ୍ରମାଣିତ କରୁଛି। ସପ୍ତାହର ଉପରୋକ୍ତ ୩ ଦିନ ବ୍ୟତୀତ ପ୍ରତିଦିନ ୫ ରୁ ୧୦ ଗୋରୁ ଗାଡି ଚାଲାଣ ହେଉଥିବା ମଧ୍ୟ ଜଣାପଡିଛି। ତେବେ କେବଳ ଏହି ଅଞ୍ଚଳରୁ ନୁହେଁ ରାଇରଙ୍ଗପୁର, କରଞ୍ଜିଆ ଓ ଝାରପୋଖରିଆ ଥାନା ଅଞ୍ଚଳ ଦେଇ ନିୟମିତ ଗୋରୁ ଚାଲାଣ ହେଉଛି। ସ୍ଥାନୀୟ ଲୋକେ ଏହାର ପ୍ରତିବାଦ କରିବାରୁ ଝାରପୋଖରିଆ ପୋଲିସ ଗୋରୁ ଗାଡିକୁ ଧରି କାଯର୍ର୍ୟାନୁଷ୍ଠାନ ନେଉଥିଲା। ହେଲେ ଗୋରୁ ବେପାରୀମାନେ ଏବେ ଏକ ସୁରକ୍ଷିତ ବାଟଦେଇ ଯିବା ଆସିବା କରୁଛନ୍ତି। କରଞ୍ଜିଆ ଓ ରାଇରଙ୍ଗପୁର ଅଞ୍ଚରୁ ଆସି ବିଶୋଇ ଥାନା ଅଧୀନ ପାଟପୁର ଠାରୁ ଏକ ପାହାଡିଆ ରାସ୍ତା ଦେଇ ଝାରପୋଖରିଆ ଥାନାର ଉଚା ଗାଁ ଦେଇ ପଶ୍ଚିମବଙ୍ଗକୁ ଯାଉଛନ୍ତି। ପୋଲିସ ସବୁ ଜାଣି ମଧ୍ୟ ନ ଜାଣିଲା ଭଳି ଅଭିନୟ କରୁଛି। ଏ ନେଇ ପୋଲିସର ମତାମତ ନେବାକୁ ଚେଷ୍ଟା କରିବାରରୁ କେହି ମତାମତ ଦେବାକୁ ରାଜି ହୋଇ ନ ଥିଲେ।
